b'\n_START_ARTICLE_\nRoger II av Sicilia\n_START_SECTION_\nBakgrunn\n_START_PARAGRAPH_\nHan hadde italiensk mor, adelskvinnen Adelaide del Vasto, og Roger var m\xc3\xb8rk av utseende, var f\xc3\xb8dt p\xc3\xa5 Sicilia, og snakket b\xc3\xa5de gresk, latinsk, italiensk og arabisk, alle likestilte spr\xc3\xa5k i landet og ved hoffet. Han var en velutdannet hersker, som heller brukte diplomati enn krig for \xc3\xa5 l\xc3\xb8se internasjonale problemer. Dette var utfordrende med beliggenheten mellom det muslimske, bysantinske og hans egen katolske bakgrunn. Slik bygget han opp det normanniske konged\xc3\xb8mmet p\xc3\xa5 Sicilia. Han var en sv\xc3\xa6rt rik hersker, i og med Sicilias strategiske plassering i handelsrutene. Han brukte betydelige midler p\xc3\xa5 byggevirksomhet i Palermo, og mange av hans byggverk st\xc3\xa5r enn\xc3\xa5._NEWLINE_V\xc3\xa5ren 1110 hadde den 17 \xc3\xa5r gamle Roger bes\xc3\xb8k av den 20 \xc3\xa5r gamle norske kongen Sigurd Jorsalfare p\xc3\xa5 dennes vei til Jerusalem. If\xc3\xb8lge Snorre Sturlason_NEWLINE_ble den norske kongen tatt meget vel imot i et gjestebud som varte i sju dager, og m\xc3\xa5tte avsluttes med bad. F\xc3\xb8rst til sommeren, reiste kong Sigurd videre.\n_START_SECTION_\nStyre\n_START_PARAGRAPH_\nRoger var bare 12 \xc3\xa5r da han arvet greveverdigheten etter sin bror, og moren fortsatte regentskapet for Roger fram til han n\xc3\xa5dde myndighetsalderen i 1112. Samme \xc3\xa5r reiste moren til Jerusalem for \xc3\xa5 gifte seg med kong Baldwin I.\n_START_SECTION_\nMaktutvidelser\n_START_PARAGRAPH_\nI 1117 giftet  Roger II seg med Elvira av Castilla, datter av Alfonso VI av Le\xc3\xb3n og Castilla og i 1122 avsto hans fetter Vilhelm II av Puglia og Calabria noen flere krav p\xc3\xa5 Sicilias omr\xc3\xa5der, og avsto deler av Calabria til ham. I det f\xc3\xb8lgende rykket Roger ogs\xc3\xa5 inn i Basilicata og byen Montescaglioso. Da den barnl\xc3\xb8se Vilhelm d\xc3\xb8de fem \xc3\xa5r senere i 1127, gjorde Roger II krav p\xc3\xa5 alle omr\xc3\xa5der som var under kontroll av Huset Hauteville i S\xc3\xb8r-Italia.\n_START_SECTION_\nKonged\xc3\xb8mme\n_START_PARAGRAPH_\nPave Honorius II hadde hele tiden sett med skepsis p\xc3\xa5 den \xc3\xb8kende innflytelsen normannerne fikk i det s\xc3\xb8rlige Italia, og pr\xc3\xb8vde sette de andre hertugene i omr\xc3\xa5det opp mot Roger II. Det lyktes imidlertid ikke \xc3\xa5 etablere noen allianse mot ham og da Honoius II d\xc3\xb8de i 1130, st\xc3\xb8tte Roger motpaven Anacletus II mot Innocent II. Bel\xc3\xb8nningen for dette ble at han ble anerkjent om konge og han ble kronet juledagen 1130.\n_START_SECTION_\nOppr\xc3\xb8r\n_START_PARAGRAPH_\nDette drev Roger ut i et ti \xc3\xa5r langt oppr\xc3\xb8r. Innocens II favoritt Bernhard av Clairvaux organiserte en allianse mot motpaven og hans st\xc3\xb8ttespillere, blant dem Roger II. Denne alliansen ble st\xc3\xb8ttet av Ludvig VI av Frankrike, Henrik I av England og Lothar III av det tysk-romerske rike. Samme \xc3\xa5r br\xc3\xb8t det ut et oppr\xc3\xb8r med sikte p\xc3\xa5 l\xc3\xb8srivelse i Hertugd\xc3\xb8mmet Amalfi og Roger sendte en styrke over Messinastredet for \xc3\xa5 sl\xc3\xa5 dette ned. Sammen med andre styrker under hans kontroll i Puglia og Calabria, rykket Rogers styrker inn i Amalfi samtidig som han s\xc3\xb8rget for at havnen ble blokkert, samtidig som det ble etablert en base p\xc3\xa5 Capri. Amalfi kapitulerte liten stund etter._NEWLINE_I 1132, reiste Roger IIs svoger, greven av Alife, Ranulf II sammen med Robert II av Capua til Roma for \xc3\xa5 gi ytterligere st\xc3\xb8tte til Anacletus, og i deres frav\xc3\xa6r flyktet Ranulfs hustru, Roger IIs s\xc3\xb8ster, til broren og klaget over forholdene hun levde under hos Ranulf. Roger II svarte med \xc3\xa5 frata Ranulf lenet i Avellino. Ranulf forlagte \xc3\xa5 f\xc3\xa5 b\xc3\xa5de grevskap og hustru tilbakelevert, men dette ble nektet av Roger. I juli 1134 hadde Roger utman\xc3\xb8vrert sine motstandere, og satte sin s\xc3\xb8nn Alfonso som ny pris av Capua og sin eldste s\xc3\xb8nn Roger III som hertug av Puglia._NEWLINE_I mellomtiden vurderte den nye tysk-romerske keiseren Lothar III et angrep mot Roger da det det voksende normanniske riket i S\xc3\xb8r-Italia vakte bekymring, og han hadde skaffet seg st\xc3\xb8tte Genova, Pisa og den \xc3\xb8stromerske keiseren. Hans motstandere Ranulf og Robert sluttet seg til denne alliansen og gikk mot Sicilia. Blant annet den viktige befestningen i Aversa falt i oppr\xc3\xb8rernes hender._NEWLINE_Roger gikk til motangrep 5. juni og den kongelige h\xc3\xa6ren gjenerobret Aversa, men erobret ogs\xc3\xa5 Alife, som var Ranulfs hovedbase. Oppr\xc3\xb8rerne flyktet til Napoli hvor de forskanset seg og byen ble beleiret i juli. Til tross for de elendige helseforholdene i byen, klarte ikke Roger \xc3\xa5 erobre denne og vendte senere p\xc3\xa5 \xc3\xa5ret tilbake til Messina.\n_START_SECTION_\nKeiserlig invasjon\n_START_PARAGRAPH_\nTo \xc3\xa5r senere, i 1136, fikk omsider oppr\xc3\xb8rerne unnsetning fra Lothar III og hertugen av Bayern, Henrik den stolte, og oppr\xc3\xb8rerne beleiret konged\xc3\xb8mmets fastlandshovedstad Salerno, men Roger ble p\xc3\xa5 Sicilia uten \xc3\xa5 komme besittelsene p\xc3\xa5 fastlandet til unnsetning. Da Salerno falt, marsjerte store tyske og oppr\xc3\xb8rske normanniske styrker s\xc3\xb8rover, hvor de i juni \xc3\xa5ret etter beleiret og inntok Bari. Etter \xc3\xa5 ha gjeninnsatt Ranulf som hertug over Puglia i august 1137, reiste den tysk-romerske keiseren hjem. Umiddelbart rykket da Roger inn i Calabria ved Tropea i Vibo Valentia. Han rykket raskt inn i Campania, gjenerobret en rekke viktige byer og en av oppr\xc3\xb8rerne, Sergius, v\xc3\xa5get ikke annet enn \xc3\xa5 skifte side i konflikten og underkaste seg Roger. Slik opph\xc3\xb8rte Napoli \xc3\xa5 v\xc3\xa6re et selvstendig hertugd\xc3\xb8mme og ble direkte underlagt Konged\xc3\xb8mmet Sicilia. 30. oktober 1137 kom det til et st\xc3\xb8rre slag ved Rignano mot de \xc3\xb8vrige oppr\xc3\xb8rerne, som beseiret Roger, hans st\xc3\xb8rste tap. Hans nye allierte, Sergius falt i slaget og Roger m\xc3\xa5tte flykte til Salerno._NEWLINE_Til tross for at motpaven Anacletus II d\xc3\xb8de i januar 1138, nektet Innocent II \xc3\xa5 forsone seg med den normanniske sicilianske kongen, og slik anerkjenne ham p\xc3\xa5 tronen. Samme v\xc3\xa5r lyktes det imidlertid Roger \xc3\xa5 knuse den siste motstanden mot ham, da han rykket inn i Ranulfs omr\xc3\xa5der i Capua og slo hans styrker der. Ranulf d\xc3\xb8de av malaria 30. april 1139 og Roger hadde gjenopprettet kontrollen. Deretter vendte s\xc3\xb8nnene Alfonso og Roger III oppmerksomheten mot Abruzzo og startet en invasjon av dette omr\xc3\xa5det.\n_START_SECTION_\nD\xc3\xb8d\n_START_PARAGRAPH_\nRoger II d\xc3\xb8de 26. februar 1154 i Palermo og ble begravet i Palermokatedralen. Han ble etterfulgt av sin fjerde s\xc3\xb8nn Vilhelm p\xc3\xa5 tronen. Kroningskappen han brukte da han ble konge, ble senere brukt av tysk-romerske keisere og befinner seg n\xc3\xa5 i det keiserlige skattkammer i Hofburg i Wien._NEWLINE_Kong Roger II av Sicilia er portrettert i operaen Kong Roger fra 1926 av den polske komponisten Karol Szymanowski.'